Jalkapallolegenda Ari "Zico" Hjelm kauppaa kotiaan 2,4 miljoonalla eurolla Tampereella – myös naapurin rantapalatsi myynnissä

Tampereen Villilänsaaressa Pyhäjärven rannalla myydään kahta omakotitaloa, joiden yhteenlaskettu hintalappu hipoo kuutta miljoonaa euroa. Hiljattain julkisesti myyntiin tulleen 2,4 miljoonan omakotitalon omistaa Suomen jalkapallomaajoukkueen kunniakapteeni Ari "Zico" Hjelm puolisoineen. Naapurissa asuvan kiinteistöalan yrittäjän Mikko Ahonkiven lukaali on ollut myytävänä jo vuoden verran. Viime heinäkuussa asunnosta pyydettiin 3,4 miljoonaa. Asuinpinta-alaa naapurirakennuksilla on yhteensä 601 neliömetriä. Tilaan mahtuisi neljä tavanomaista omakotitaloa tai 20 yksiötä. Hjelmien taloa välittävä Eelis Saukkonen kertoo, että arvotalojen hinta määräytyy pitkälti samoilla perusteilla kuin muidenkin asuntojen. Ensinnäkin hintaan vaikuttavat tontin paikka ja talon rakennuskustannukset nykyhinnoissa. Toisaalta välittäjä katsoo vastaavien myytävien asuntojen hintoja ja toteutuneita kauppahintoja. –Toteutuneisiin kauppoihin tosin on vaikeaa löytää referenssiä tässä hintaluokassa näiltä leveyspiireiltä, Saukkonen toteaa. Hintaan vaikuttavat myös se, ovatko rakennukset omalla vai vuokratontilla, missä kunnossa rakennukset ovat ja missä kaupunginosassa ja ilmansuunnassa tontti sijaitsee. Mahdollisia ostajia miljoonataloilla on vähän. Saukkosen mukaan Helsinkiin verrattuna Pirkanmaalla uniikkien arvoasuntojen myyntiajat kasvavat nopeasti jo pienemmissäkin hintaluokissa. Hjelmien talo on ensimmäinen tämän hintaluokan koti, jota Saukkonen välittää. Lue lisää: Rusthollissa tuli myyntiin palatsimainen talo, josta pyydetään yli kahta miljoonaa – Tampereella on nyt harvinaisen paljon miljoonakohteita tarjolla Lue lisää: Tässä on Tampereen kallein myynnissä oleva asunto: Valtava palatsi saaressa maksaa 3,6 miljoonaa euroa Omistajat malttavat odottaa Villilänsaaren Salmenrannassa sijaitseva Hjelmien koti on rakennettu vuonna 2004. Kaksikerroksiseen rakennukseen sisältyy muun muassa viisi makuuhuonetta, viisi kylpyhuonetta, kaksi aulaa ja kaksi terassia. Sekä omistajat että välittäjä ovat varautuneet siihen, että yli 2 miljoonaa maksavan talon myynnissä voi kestää pitkään. Ennen julkisen ilmoituksen laatimista Saukkonen otti yhteyttä potentiaalisiin ostajiin yrityksen asiakasrekisterin ja muiden verkostojen kautta. Mahdolliset ostajat ovat henkilöitä, joiden tiedetään etsivän kohteen kriteerit täyttävää taloa ja joilla on varaa siihen. Julkisesti taloa ryhdyttiin kauppaamaan noin viikko sitten. Saukkonen kertoo, että talo pysyy myynnissä ainakin kesäkauden ajan. Omistajilla ja välittäjällä riittää kuitenkin malttia odotella pidempäänkin. Saukkonen ei paljasta, kuinka moni on ollut kiinnostunut talosta. Hän kuitenkin sanoo, että puoli miljoonaa maksavaan taloon verrattuna kyselyitä on tullut huomattavasti vähemmän. Vuonna 1962 syntynyt tamperelainen entinen huippujalkapalloilija ja jalkapallovalmentaja Pelasi urallaan 1980- ja 1990-luvuilla Ilveksessä, Stuttgarter Kickersissä, FC St. Paulissa ja HJK:ssa. Pelasi A-maajoukkueessa pyöreät 100 ottelua. Voitti Tampere Unitedin valmentajana kolme Suomen mestaruutta. Työskentelee aluejohtajana henkilöstöpalveluyrityksessä.